# Cyngor Celfyddydau Cymru

# **Coronafeirws: Cymorth i Unigolion**

# **Cronfa Ymsefydlogi**

# **Cwestiynau Cyffredin**

Ebrill 2020



Cynnwys

[Hanfodion y rhaglen 3](#_Toc38377637)

[Cymhwysedd 4](#_Toc38377638)

[Ymgeisio am arian 7](#_Toc38377639)

[Diffiniadau 9](#_Toc38377640)

[Materion ariannol 10](#_Toc38377641)

[Maint y gronfa 17](#_Toc38377642)

[Meini prawf a phenderfyniadau 18](#_Toc38377643)

[Gwybodaeth a chymorth 22](#_Toc38377644)

[Arian arall y Loteri Genedlaethol 23](#_Toc38377645)

[Newidiadau i'r canllawiau yma 24](#_Toc38377646)

A close up of a logo

Description automatically generated

Mae’r Cyngor yn ymrwymedig i ddarparu gwybodaeth mewn print bras, Braille, Arwyddeg Prydain, Hawdd eu Darllen ac ar awdio. Ceisiwn ddarparu gwybodaeth mewn ieithoedd ar wahân i’r Gymraeg a’r Saesneg ar gais.

|  |  |
| --- | --- |
| Hanfodion y rhaglen | |
| **Beth yw'r gronfa ac ar gyfer pwy mae hi?**  Mae'r gronfa ymsefydlogi ar gyfer artistiaid ac ymarferwyr creadigol sy’n llawrydd ac sy'n ceisio cynnal eu hunain drwy argyfwng coronafeirws.  Mae coronafeirws wedi achosi argyfwng difrifol a gallai ei effaith barhau am beth amser. Mae'n bwysig bod ymarferwyr creadigol yn cael cyfle i ddatblygu a chynnal eu gwaith. Nod y gronfa yw eu helpu i ymsefydlogi eto, diogelu eu hymarfer creadigol (yn ariannol ac yn greadigol) a/neu gefnogi cydweithio a rhwydweithio creadigol. |
| **Am faint y gallaf ymgeisio?**  Bydd y grantiau rhwng £1,000 a £10,000. Gallwch hefyd ofyn am arian i helpu gyda chostau hygyrchedd (rhagor o fanylion yn yr adran "[Materion ariannol](#_Materion_ariannol)" yn y ddogfen yma). | |
| **Pryd gallaf ymgeisio?**  Mae'r gronfa’n agor i geisiadau ar-lein ddydd Gwener 29 Mai 2020 a’r dyddiad cau yw 5**pm ddydd Llun 15 Mehefin 2020.**  Cofiwch, mewn amgylchiadau eithriadol, er enghraifft lle mae'r galw'n llawer uwch na'r disgwyl, efallai y bydd angen inni gau'r broses ymgeisio yn gynt na'r dyddiad sydd yma. | |
| Cymhwysedd | |
| **Pwy all ymgeisio?**  Ymarferwyr creadigol llawrydd sy'n:   * profi caledi ariannol/colli incwm oherwydd coronafeirws * ennill 50% a rhagor o'u hincwm o waith llawrydd * gweithio'n bennaf (50% a rhagor) yn un o'n disgyblaethau a ariannwn (cerddoriaeth, dawns, y theatr, llenyddiaeth, y celfyddydau gweledol a chymhwysol, y celfyddydau cyfun/amlddisgyblaethol, y celfyddydau digidol) * masnachwyr unigol * meddu ar hanes o weithio yn y sector diwylliant a ariennir yn gyhoeddus neu gyda sefydliad a ariennir yn gyhoeddus yn y tair blynedd diwethaf * 18 oed o leiaf * byw yng Nghymru * meddu ar gyfrif banc ym Mhrydain yn eu henw cyfreithiol   Gall unigolion sydd am weithio gyda'i gilydd fel grŵp ymgeisio. Ond byddai'n rhaid i un unigolyn ymgeisio fel yr ymgeisydd arweiniol ar ran y grŵp ehangach. Er mwyn cynnig cyfleoedd mor eang â phosibl, ni fyddem yn disgwyl i unrhyw unigolyn fod yn rhan o fwy nag un cais unigolyn ac un cais grŵp/ar y cyd. | |
| **Pwy sy'n methu ymgeisio?**  Ni allwn ariannu:   * pobl na allant ddangos tystiolaeth o ymarfer creadigol proffesiynol llawrydd yn y sector celfyddydau dielw a'r diwydiant creadigol * sefydliadau * unrhyw un sy'n ennill llai na 50% o'i incwm o waith llawrydd * unigolion y tu allan i Gymru * unrhyw un sy'n dal yn yr ysgol, neu'n astudio'n llawn amser neu'n rhan o raglen tymor hir, ffurfiol neu achrededig mewn coleg neu brifysgol (adeg y cais) gan gynnwys myfyrwyr PhD (sy'n cael eu talu am eu hymchwil) * academyddion neu weithwyr proffesiynol eraill ym maes addysg * unrhyw un dan 18 oed | |
| **Beth os nad ydw i'n llawrydd?**  Os nad ydych chi’n llawrydd (sef gweithio ar eich liwt eich hun) ni ddylech ymgeisio. Rydym ni’n eich cynghori i ymchwilio i ddarpariaeth Llywodraeth Prydain ar gyfer cyflogau sy'n cael eu bygwth gan goronafeirws.  (Gweler ein gwybodaeth am ffynonellau incwm amgen.) | |
| **Beth os ydw i’n gweithio ym maes manwerthu, arlwyo neu swyddogaethau cymorth eraill yn y sector creadigol?**  Rydym ni’n blaenoriaethu cymorth i ymarferwyr llawrydd y mae eu prif ffynhonnell incwm yn dod o'u gwaith creadigol.  Rydym ni’n eich cynghori i ymchwilio i ddarpariaeth Llywodraeth Prydain ar gyfer budd-daliadau a chyflogau sy'n cael eu bygwth gan goronafeirws. | |

|  |
| --- |
| Ymgeisio am arian |
| **Am beth y gallaf ymgeisio?**  Arian i dalu am:   * cyfleoedd i ddatblygu a chynnal eich ymarfer creadigol * gweithgarwch a/neu offer a fydd yn eich helpu i sefydlogi eich ymarfer a/neu archwilio ffyrdd newydd o weithio * prosiectau cydweithiol * prosiectau sy'n cefnogi datblygiad celfyddydol a rhwydweithiau creadigol * cyfleoedd i fentro’n greadigol ac archwilio modelau newydd o weithio at y dyfodol |
| **Am beth na allaf ymgeisio?**  Ni allwn ariannu:   * gweithgarwch nad yw’n gysylltiedig â'r celfyddydau * gweithgarwch sydd eisoes wedi digwydd neu wedi'i amserlennu i ddechrau cyn inni ddod i benderfyniad ar eich cais * gweithgarwch sy'n digwydd mewn ysgolion, gan gynnwys datblygu gweithgarwch neu adnoddau ar-lein - byddwn ni’n cyhoeddi gwybodaeth ar wahân am arian ar gyfer gweithgarwch gydag ysgolion * myfyrwyr ar gyfer ffioedd dysgu addysg uwch a chostau cysylltiedig * ceisiadau am offer yn unig * hunangyhoeddi * digwyddiadau neu weithgarwch codi arian * arian ar gyfer prosiectau ffilm/sgrin * prosiectau na ellir eu cyflawni am eu bod yn mynd yn groes i gyfyngiadau coronafeirws sydd ar waith adeg y prosiect * ceisiadau gan bobl sy'n cael llai na 50% o'u hincwm drwy eu gwaith llawrydd. Os ydych chi fel arfer yn cael yr incwm drwy Dalu Wrth Ennill yr ydych wedi'i golli o ganlyniad i'r argyfwng coronafeirws, mae'n bosibl y gallwch gael arian gwarantu cyflog y Llywodraeth |

|  |
| --- |
| Diffiniadau |
| **Beth yw ymarferwyr creadigol?**  Unigolion ac artistiaid creadigol sy'n gweithio yn y celfyddydau a ariannwn gan gynnwys artistiaid, ysgrifenwyr barddoniaeth, rhyddiaith neu ffuglen, dramodwyr, cynhyrchwyr, cyfarwyddwyr, dylunwyr, coreograffwyr, cyfansoddwyr, artistiaid gweledol, gwneuthurwyr, curaduron a pherfformwyr. |
| **A yw eich rhestr o ddisgyblaethau yn cynnwys ffilm?**  Ni soniwn yn benodol am ffilm. Ond teimlwn fod yr amrywiaeth o ymarferwyr creadigol yr ydym ni’n barod i'w ariannu’n cynnwys agweddau ar wneud ffilmiau y byddem ni’n debygol o'u hariannu dan y celfyddydau digidol, ysgrifennu, neu gynhyrchu deunydd artistig/creadigol gwreiddiol. |
| **Beth yw arian cyhoeddus?**  Mae'n rhaid eich bod wedi cael grant i gyflawni gwaith neu wedi bod yn rhan o brosiect lle'r aeth arian grant i sefydliad arall.  Gall hyn gynnwys arian gan gyrff fel Cyngor Celfyddydau Cymru, Cronfa Dreftadaeth y Loteri Genedlaethol, Cronfa Gymunedol y Loteri Genedlaethol, awdurdodau lleol, prifysgolion, cyrff yn y sector cyhoeddus, ymddiriedolaethau, sefydliadau ac ati. |

|  |
| --- |
| Materion ariannol |
| **A oes arnaf angen 10% o arian cyfatebol?**  Nac oes. |
| **Os gallaf sicrhau arian arall ar gyfer fy mhrosiect a fydd yn gwella fy siawns o lwyddo?**  Nid yw cael arian arall yn ofynnol a gall ymgeiswyr ofyn am yr arian sydd arnynt ei angen (hyd at uchafswm y gronfa). Ond o ystyried bod yr arian yn gyfyngedig a'n bod yn awyddus i gefnogi cynifer o bobl ag y gallwn, mae'n anochel y bydd ceisiadau sy'n gofyn am lefelau is o arian yn cyflwyno achos mwy darbwyllol dros eu hariannu. |
| **Sut gallai'r arian effeithio ar fy nghais am gredyd cynhwysol/cymorth ariannol gan y Llywodraeth?**  Ni allwn roi cyngor am sut y gallai ein harian effeithio ar gredyd cynhwysol nac ar unrhyw fath arall o fudd-daliad neu arian. Cofiwch y gallai fod goblygiadau o ran treth. Dylech gysylltu â Chyllid a Thollau Ei Mawrhydi am gyngor. |
| **A oes angen imi roi cyllideb am sut y gwariwn yr arian?**  Oes, ar y templed cyllideb syml sy’n rhan o'r ffurflen gais. |
| **Sut ydw i'n llenwi cyllideb y prosiect?**  Mae sut rydych chi'n llenwi templed y gyllideb yn dibynnu ar beth yn union rydych chi'n ymgeisio amdano.  Os ydych chi'n ymgeisio am brosiect neu weithgarwch, rhaid ichi uwchlwytho cyllideb prosiect i adran Atodiadau eich cais. Rhaid i'r gyllideb fod ar y templed sydd yn y ffurflen gais. Cofiwch, unwaith y byddwch wedi cyflwyno eich cais, ni allwch newid y gyllideb felly gwnewch yn siŵr bod holl gostau'r prosiect yno.  Dyma'r tudalennau y bydd angen ichi eu llenwi:   * **Crynodeb** – llenwch eich enw a theitl y prosiect. Bydd gweddill y celloedd yn poblogi'n awtomatig wrth ichi lenwi’r adrannau gwariant, incwm a hygyrchedd (os yw'r olaf yn berthnasol) * **Gwariant** – lle rydych chi’n nodi pa gostau y byddwch chi’n eu cael o gyflawni eich prosiect * **Incwm** – pa arian y byddwch chi’n ei dderbyn mewn perthynas â'ch prosiect * **Costau hygyrchedd** – costau cymorth hygyrchedd personol i chi, neu unrhyw un sy'n ymwneud yn uniongyrchol â datblygu a chyflawni eich prosiect mewn ffordd greadigol   Dangoswch yn eich cyllideb sut yr ydych chi wedi cyrraedd y ffigyrau rydych chi wedi'u cynnwys yn eich cyllideb. |
| **Sut ddylwn lenwi’r adran wariant yn y gyllideb?**  Dangoswch yn eich cyllideb sut rydych chi wedi cyrraedd y ffigyrau rydych wedi'u cynnwys yno.  Dim ond costau rhesymol sy'n berthnasol i'ch prosiect a'ch sefyllfa bresennol y dylech eu cynnwys.  Dylech lenwi'r rhain mor llawn a chywir â phosibl.  Dylech roi manylion ynghylch sut rydych chi wedi cyrraedd eich ffigyrau. |
| **Sut dylwn lenwi'r adran incwm?**  Dangoswch yn eich cyllideb sut rydych chi wedi cyrraedd y ffigyrau rydych wedi'u cynnwys yno.  Mae 5 adran:  **Cais am grant gan Gyngor Celfyddydau Cymru**  Nodwch faint o arian rydych chi’n gofyn amdano.  **Eich arian eich hun**  Faint o'ch arian eich hun rydych chi’n ei gyfrannu at y prosiect?  **Incwm a enillir**  Rhestrwch unrhyw incwm rydych chi’n disgwyl ei ennill o'ch prosiect. Dylech fod yn realistig ynghylch lefel yr incwm rydych chi’n debygol o'i ennill o’ch gweithgarwch.  **Arian arall**  Mae sicrhau arian arall ar gyfer eich prosiect yn arwydd inni fod cefnogaeth ehangach i'ch prosiect.  Byddwch yn realistig am faint o arian arall rydych chi'n gobeithio ei gael (os o gwbl).  **Cymorth mewn nwyddau**  Gall cymorth mewn nwyddau fod yn:   * amser gwirfoddolwyr * benthyg offer   Ni all cymorth mewn nwyddau ddod o'ch amser na'ch adnoddau eich hun na bod yn ddisgownt gan gyflenwr. |
| **Sut ydw i'n llenwi’r crynodeb?**  Mae’n crynhoi cyfanswm eich gwariant a’ch incwm. Dylai’r balans fod yn £0.  Wedyn bydd yn dangos faint o arian rydych chi’n gofyn amdano gennym a'r lefel ganrannol. Rhaid i hyn fod yn is na’n huchafswm ariannu.  Os yw'n berthnasol, bydd unrhyw gais am gostau hygyrchedd ychwanegol yn cael ei ddangos hefyd.  Bydd cyfanswm ein harian yn cynnwys y cais am grant prosiect gydag unrhyw gostau hygyrchedd ychwanegol. Dyma'r ffigwr i'w gynnwys yn y ffurflen gais dan "Swm a geisiwch". |
| **A allaf ddefnyddio'r gronfa i dalu fy nyledion hirdymor?**  Nac allwch. Mae'r arian yn benodol i fynd i'r afael â'ch anawsterau oherwydd coronafeirws. |
| **Mae gennyf ofynion hygyrchedd. Pa gymorth y gallaf ei gael i lenwi'r cais?**  Os oes gennych ofynion hygyrchedd penodol, gallwch gysylltu â'n tîm grantiau a gwybodaeth: [grantiau@celf.cymru](mailto:grantiau@celf.cymru) |
| **A allaf gynnwys costau hygyrchedd personol yn fy nghyllideb prosiect?**  Os ydych chi'n cael costau ychwanegol sy’n ymwneud ag anabledd, gallwch ymgeisio am hyd at £2,000 ar ben y grant rydych chi'n ei geisio. |
| **Beth yw costau hygyrchedd?**  Yn y cyd-destun yma, gall costau hygyrchedd gynnwys y canlynol, ond heb fod yn gyfyngedig iddynt:   * cymorth gofal personol yn y cartref * cymorth gyda chludiant * teithio i apwyntiadau meddygol * cynorthwyydd personol * cymorth ychwanegol gan therapydd ar ben yr hyn rydych chi’n ei dderbyn ar hyn o bryd * eiriolwr * cymorth cyfathrebu fel cyfieithydd Arwyddeg (BSL), rhywun i gymryd nodiadau, adroddwr llafar i destun, siaradwr gwefusau, disgrifiad clywedol, hwyluso neu gyfieithu dogfennau i fformat hawdd ei ddarllen neu fformatau eraill fel print bras neu sain, cymorth cyfieithu os nad Saesneg na Chymraeg yw eich iaith gyntaf * cymorth cyfathrebu o bell neu brynu meddalwedd ac offer i ddarparu cymorth cyfathrebu |
| **Pa dystiolaeth fanc sydd raid imi ei chyflwyno?**  Rhaid inni gael tystiolaeth i gysylltu popeth a phrofi:   * mai eich enw cyfreithiol sydd ar y cyfrif * bod cyfeiriad y cyfrif yng Nghymru * y cod didoli * rhif y cyfrif   Rhaid i’r dystiolaeth fod:   * yn y ddwy flynedd diwethaf (ar ddyddiad y cais) * cyfathrebiad banc swyddogol er enghraifft: * ffoto o’r cerdyn banc i’r cyfrif sy’n dangos enw, rhif a chod didoli’r cyfrif. (Os nad yw’ch enw i’w weld ar y cerdyn, bydd angen inni gael rhagor o dystiolaeth sy’n eich cysylltu â’r cyfrif) * Llythyr neu e-bost sy’n dangos yn glir mai’r banc a’i hanfonodd ac sy’n cadarnhau’r wybodaeth angenrheidiol * Cipluniau o’r sgrin sy’n dangos eich bod wedi mewngofnodi i’ch bancio ar-lein ac sy’n dangos eich enw a’r wybodaeth am eich cyfrif   Efallai bydd raid ichi gynnwys sawl dogfen i brofi’r holl wybodaeth a dangos y cysylltiad yn glir.  Os llwydda eich cais, gwiriwn y wybodaeth drwy ofyn ichi am fanylion pellach am eich cyfrif. Ni allwn dalu unrhyw arian ichi nes inni gael y wybodaeth yma a’i gwirio.  **Dalier sylw:**   * Ni allwn dderbyn cyfrifon cymdeithas adeiladu sydd dim ond yn gweithio gyda llyfr pás. * Ni allwn dderbyn cyfrifon ar y cyd ychwaith |

|  |
| --- |
| Maint y gronfa |
| **Beth yw maint y gronfa?**  Rydym ni’n anelu at roi ychydig dros 20% (£1.5 miliwn) o’r holl arian Gwytnwch sydd ar gael i gefnogi'r ddwy gronfa sydd gennym i unigolion – y gronfa ymateb brys a'r gronfa ymsefydlogi yma.  Ar hyn o bryd nid ydym ni wedi penderfynu eto ar y rhaniad terfynol o arian rhwng y gronfa ymateb brys a'r gronfa ymsefydlogi. Byddwn ni’n monitro nifer y ceisiadau a phenderfynu wedyn. |
| **O ble y daeth yr arian?**  Rydym ni wedi ailddyrannu rhywfaint o'n grant Llywodraeth Cymru ac mae’r Llywodraeth hefyd wedi cyfrannu arian ychwanegol at yr arian cyffredinol sydd ar gael. Rydym ni hefyd wedi gwneud y penderfyniad anodd i ohirio am chwe mis ein rhaglenni sy’n agored i gais o’r Loteri Genedlaethol ac ailgyfeirio arian i'r gronfa wytnwch. Byddwn ni’n adolygu'r sefyllfa yn ddiweddarach yn y flwyddyn a chyhoeddi pryd y gallwn ailagor y rhaglenni yma.  Os na allwch dderbyn arian y Loteri am unrhyw reswm, dylech uwchlwytho llythyr gyda'ch cais sy’n esbonio pam. Os bydd eich cais yn llwyddiannus, byddwn ni’n ceisio ariannu eich prosiect o arian a dderbyniwn o ffynonellau eraill. |

|  |
| --- |
| Meini prawf a phenderfyniadau |
| **Beth yw ein blaenoriaethau?**  Mae gennym ddwy flaenoriaeth gyffredinol:   * y gyntaf yw cynnal ymarfer artistig a buddsoddi mewn meithrin gwytnwch unigolion. * yr ail yw annog celfyddydau Cymru i fod yn fwy cynhwysol a phellgyrhaeddol. Rydym ni am i'r prosiectau a ariannwn ymgorffori egwyddorion cydraddoldeb ac amrywiaeth ym mhob peth a wnânt. Rydym ni hefyd am estyn cyrhaeddiad ein harian i ardaloedd o amddifadedd cydnabyddedig. |
| **A oes meini prawf penodol ar gyfer y gronfa?**  Caiff ceisiadau eu hasesu yn ôl y meini prawf canlynol:   * graddau a brys yr angen ariannol sydd yn eich cais * dylai eich cais ddangos sut y gallai'r arian eich helpu i weithio'n wahanol yn ystod y cyfnod yma i gefnogi eich sefyllfa ariannol * cryfder creadigol a/neu artistig y prosiect neu'r gweithgarwch, neu ei gyfraniad at gefnogi creadigrwydd mewn eraill * i ba raddau y mae'r prosiect neu'r gweithgarwch yn bodloni ein blaenoriaethau * cryfder effaith y prosiect neu’r gweithgarwch ar eich gwaith a'r budd i eraill, nawr ac yn y dyfodol * cryfder y cynlluniau ymarferol i reoli a chyflawni’r prosiect neu'r gweithgarwch, gan gynnwys cynlluniau ariannol * cydbwysedd y gweithgarwch a'r ariannu ar draws y celfyddydau, y disgyblaethau, y cymunedau a’r lleoedd ledled Cymru   Rydym ni am sicrhau bod sector y celfyddydau a diwylliant yn cynrychioli ein cymdeithas. Gobeithio y bydd yr arian yma’n galluogi’r amrywiaeth ehangaf o ymarferwyr creadigol i gael digon o incwm fel y gallant barhau i weithio'n llwyddiannus yn y dyfodol. Felly rydym ni’n croesawu'n arbennig geisiadau gan bobl dduon, pobl Asiaidd, pobl o gefndiroedd ethnig lleiafrifol, pobl fyddar a phobl anabl. |
| **Pryd byddaf yn cael gwybod am y penderfyniad?**  Ein nod yw penderfynu mewn 4 wythnos o’r dyddiadau cau. Os na allwn wneud hyn am unrhyw reswm, byddwn ni’n rhoi gwybod ichi. |
| **Os byddaf yn llwyddiannus, pryd byddwn yn cael yr arian?**  Byddwn ni’n awdurdodi taliadau cyn gynted ag y cawn eich nodyn derbyn grant ac ar ôl cael cyfle i wirio eich manylion banc. Byddwn ni fel arfer yn talu 90% o unrhyw grant ar unwaith gyda'r gweddill ar ddiwedd eich prosiect neu'ch gweithgarwch ar ôl derbyn eich adroddiad diweddu. |
| **A fydd rhagor o rowndiau i'r gronfa?**  Dim ond un rownd sydd ar hyn o bryd. Ond byddwn ni’n parhau i gadw golwg ar y sefyllfa yn ystod y flwyddyn i weld pa mor hir y bydd coronafeirws yn parhau. |
| **A allaf ymgeisio i'r gronfa ymsefydlogi i unigolion os ydw i eisoes wedi cael arian o’r gronfa ymateb brys?**  Gallwch. |
| **Beth fydd y gyfradd lwyddo?**  Ni allwn ddweud ar hyn o bryd. Yn naturiol, gobeithiwn allu ariannu cynifer o geisiadau da ag sy'n bosibl, ond ni allwn wybod beth fydd y gyfradd lwyddo nes inni weld faint o bobl sy'n ymgeisio.  Mae'n debygol na fydd rhai ceisiadau da a diddorol yn cael eu hariannu. Mae hyn oherwydd ein bod yn derbyn fel arfer ragor o geisiadau nag y gallwn eu hariannu. Mae'r galw am ein harian yn fwy na'r arian sydd gennym, ac mae hyn yn debygol o barhau i fod yn wir yn y dyfodol. |
| **A wnewch chi gyhoeddi enwau'r bobl a gafodd arian?**  Gwnawn. Fel cyllidwr cyhoeddus, rhaid inni gyhoeddi enwau a manylion bras pawb sy'n derbyn arian oddi wrthym. |

|  |
| --- |
| Gwybodaeth a chymorth |
| Sut gallaf gael cymorth hygyrchedd wrth hunanynysu/ymbellhau’n gymdeithasol?  O ystyried y cyfyngiadau presennol, nid yw'n bosibl i gael cymorth wyneb yn wyneb (heblaw am roddwyr gofal rheolaidd). Byddwn ni’n parhau i gefnogi unigolion sydd â gweithwyr cymorth (gan gynnwys aelodau o'r teulu) drwy'r Gronfa Gymorth Hygyrchedd i ddehongli'r canllawiau a/neu ymgeisio.  Y peth gorau i'w wneud yw cysylltu â ni:  [grantiau@celf.cymru](mailto:%20grantiau@celf.cymru) |
| **A allaf siarad â swyddog y Cyngor?**  Ni allwn gynnig cyngor un wrth un ar sut i ysgrifennu ceisiadau ar gyfer y gronfa.  Rydym ni wedi cynllunio'r broses i fod mor syml â phosibl, gan ofyn dim ond am yr wybodaeth sydd ei hangen arnom am eich amgylchiadau presennol.  Mae ein gallu i roi cyngor yn gyfyngedig iawn ar hyn o bryd, ond os oes gan unigolyn anghenion hygyrchedd a bod angen cymorth pellach arno i lenwi'r cais, gall gysylltu â: [grantiau@celf.cymru](mailto:grantiau@celf.cymru) |

|  |
| --- |
| Arian arall y Loteri Genedlaethol |
| **Mae gennyf grant prosiect y Loteri Genedlaethol eisoes - a yw hynny'n effeithio arnaf i wrth ymgeisio am y gronfa yma?**  Dylwn ni fod wedi cysylltu â chi erbyn hyn inni drafod beth sy'n digwydd nesaf gyda'r arian yna.  Os ydych chi’n cael arian arall gennym, gallwch ymgeisio i'r gronfa ymsefydlogi o hyd, ond ystyriwch yn ofalus y meini prawf a pha arian sydd ei angen arnoch yn ystod yr argyfwng.  Os ydych chi’n derbyn arian arall gennym, esboniwch pam nad yw'r arian yn ddigonol i'ch cynnal ar hyn o bryd. |
| **Pryd fydd grantiau prosiect y Loteri Genedlaethol yn ailagor?**  Nid oes gennym ddyddiad ar hyn o bryd. Ond mae'n debygol y bydd ein rhaglenni agored i gais arferol yn aros ar gau am 6 mis cyntaf 2020/21. Gwyddom fod grantiau prosiect y Loteri Genedlaethol yn rhan hanfodol o gynllunio busnes llawer o unigolion a sefydliadau. Byddwn ni’n gwneud ein gorau glas i ailagor y rhaglenni yma ar y cyfle cyntaf. |

|  |
| --- |
| Newidiadau i'r canllawiau yma |
| **A fyddwch yn gwneud unrhyw newidiadau i'r gronfa?**  Rydym ni wedi cynllunio a lansio'r gronfa yma’n gyflym i ymateb yn gyflym i anghenion brys. Oherwydd hyn, byddwn yn parhau i adolygu ein prosesau i sicrhau ein bod yn gwneud y defnydd gorau o'n hadnoddau, yn enwedig o ran unrhyw gyhoeddiadau pellach gan y Llywodraeth ac amgylchiadau cyfnewidiol coronafeirws.  Os bydd angen inni wneud unrhyw newidiadau, byddwn ni’n rhoi gwybod ichi cyn gynted â phosibl. |